text: 15 mand reddet i land fra fartøj i nød ved Nymindegab
  27 januar 2016 kl. 05.30
  15 besætningsmedlemmer er natten til onsdag blevet evakueret fra et installationsfartøj i Nordsøen, der var på vej til Esbjerg.
  Det var redningsbåden Emile Robin fra Hvide Sande, der samlede de 15 søfolk op, der havde forladt installationsfartøjet Seaworker i en redningsbåd.
  Evakueringen fandt sted ca. kl. 3.10 natten mellem tirsdag og onsdag, da fartøjet drev mod vestkysten ved Nymindegab uden motorkraft. Det oplyser vagtholdslederen hos Forsvarets Operationscenter til TV SYD.
  Ingen af de 15 besætningsmedlemmer kom til skade ved aktionen, som også involverede redningshelikoptere.
  Installationsfartøjet, Sea Worker, er ejet af A2SEA, og var på vej fra Frederikshavn til Esbjerg, hvor det skulle gøres klar til at blive at ind i et projekt i tysk farvand. Fartøjet bruges til installation af hav-vindmøller.
  Sea Worker blev trukket af slæbebåd, og kablet mellem de to fartøjer sprang i nattens blæst og hårde vejr til søs.
  Kort efter evakueringen gik Sea Worker på grund ud for kysten ved Nymindegab syd for Hvide Sande på den jyske vestkyst.
  Pårørende til besætningsmedlemmerne er underrettet.
  